**OBRAZLOŽENJE**

Člankom 13. stavkom 6. Zakona o zaštiti od požara (Narodne novine 92/10 i 114/22) propisano je da jedinice lokalne i područne (regionalne) samouprave najmanje jednom godišnje usklađuju planove zaštite od požara s novonastalim uvjetima.

Točkom E.17 Procjene ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19) određeno je da Plan zaštite od požara Grada Zagreba donosi gradonačelnik Grada Zagreba.

Člankom 60. stavkom 1. točkom 26. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da gradonačelnik kao nositelj izvršnih poslova u okviru samoupravnog djelokruga Grada Zagreba, između ostalog, obavlja i druge poslove utvrđene zakonom, statutom i drugim propisima.

Gradonačelnik Grada Zagreba donio je 25. ožujka 2020. Plan zaštite od požara Grada Zagreba (Službeni glasnik Grada Zagreba 7/20). Dana 9. veljače 2022. gradonačelnik Grada Zagreba donio je Izmjene i dopune Plana zaštite od požara Grada Zagreba (Službeni glasnik Grada Zagreba 6/22).

S obzirom na odredbe Zakona o zaštiti od požara kojima se propisuje godišnja obveza usklađivanja planova zaštite od požara s novonastalim uvjetima, ovom izmjenom Plana zaštite od požara Grada Zagreba usklađeni su osnovni podaci o Gradu Zagrebu zbog Popisa stanovništva iz 2021., podaci o kadrovskoj popunjenost Javne vatrogasne postrojbe Grada Zagreba zbirno i po vatrogasnim postajama, stanju vatrogasnih vozila, broju vatrogasaca po dobrovoljnim vatrogasnim društvima u vatrogasnim zvanjima, podaci o pravnim osobama koje raspolažu opremom i mehanizacijom koja bi se mogla koristiti u većim požarima te količini, vrsti i godini proizvodnje strojeva i mehanizacije i podaci o pravnim osobama i njihovoj kategorizaciji razvrstavanja u I. i II. kategoriju ugroženosti od požara.

Slijedom navedenog, predlaže se gradonačelniku Grada Zagreba donošenje Izmjena Plana zaštite od požara Grada Zagreba u svrhu usklađivanja s novonastalim uvjetima, kao u predloženom tekstu.